**REPUBLIKA SRPSKA**

**NARODNA SKUPŠTINA**

**Z A P I S N I K**

**sa Desete posebne sjednice Narodne skupštine Republike Srpske**

**održane 17. februara 2020. godine**

Deseta posebna sjednica Narodne skupštine Republike Srpske održana je 17. februara 2020. godine u Banjoj Luci.

Predsjednik Narodne skupštine Republike Srpske Nedeljko Čubrilović (u daljnjem tekstu: predsjednik) otvorio je Desetu posebnu sjednicu i konstatovao da postoji kvorum za rad, te da su prisutni svi narodni poslanici.

Predsjednik je obavijestio prisutne da će se raditi dok se ne iscrpi dnevni red Desete posebne sjednice Narodne skupštine Republike Srpske, a da će ***dan za glasanje***biti po okončanju rasprave o tački dnevnog reda.

Po Poslovniku, predsjednik je dao riječ predsjedniku Komisije za izbor i imenovanje Radovanu Vukoviću da podnese izvještaj o razmatranju Odluke o prestanku mandata narodnom poslaniku u Narodnoj skupštini Republike Srpske Zoranu Tegeltiji i izvještaj o razmatranju Odluke o dodjeli poslaničkog mandata u Narodnoj skupštini Republike Srpske Momčilu Antoniću.

* Razmatranje Odluke o prestanku mandata narodnom poslaniku u Narodnoj skupštini Republike Srpske Zoranu Tegeltiji

Komisija za izbor i imenovanje je podnijela izvještaj u kojem je konstatovala da je narodnom poslaniku u Narodnoj skupštini Republike Srpske Zoranu Tegeltiji, na osnovu pravosnažnog akta Centralne izborne komisije, prestao mandat narodnog poslanika, sa danom 25. decembar 2019. godine.

* Razmatranje Odluke o dodjeli mandata narodnog poslanika u Narodnoj skupštini Republike Srpske Momčilu Antoniću

Komisija za izbor i imenovanje podnijela je izvještaj u kom je predložila Narodnoj skupštini Republike Srpske, na osnovu akta Centralne izborne komisije da se potvrdi mandat narodnog poslanika u Skupštini Republike Srpske Momčilu Antoniću, koji mu je dodeljen kao kandidatu sa liste Saveza nezavisnih socijaldemokrata – SNSD.

Potom je Narodna skupština Republike Srpske konstatovala prestanak mandata narodnom poslaniku Zoranu Tegeltiji, sa danom 25. decembar 2019. godine, na osnovu pravosnažnog akta Centralne izborne komisije, navedenog u izvještaju Komisije za izbor i imenovanje.

Zatim se prešlo na izjašnjavanje o prijedlogu Komisije za izbor i imenovanje da se potvrdi mandat narodnog poslanika u Skupštini Republike Srpske Momčilu Antoniću i isti je usvojen sa *71 glasom „za“, jednim „protiv“ i nijednim „uzdražanim“.*

Uslijedilo je polaganje svečane zakletve Momčila Antonića.

Nakon toga se prešlo na usvajanje dnevnog reda.

Sjednica je zakazana na zahtjev predsjednika Republike Srpske Željke Cvijanović, u skladu sa članom 171 Poslovnika Narodne skupštine Republike Srpske.

Narodna skupština Republike Srpske je usvojila

**DNEVNI RED**

1. **Informacija u vezi antidejtonskog djelovanja Ustavnog suda BiH – prijedlog predsjednika Republike Srpske**

sa ***68 glasova ''za'', tri ''protiv'' i nijednim ''uzdržanim''.***

Nakon toga se prešlo na razmatranje tačke dnevnog reda.

**Ad – 1:**  **Informacija u vezi antidejtonskog djelovanja Ustavnog suda BiH – prijedlog predsjednika Republike Srpske**

Prije davanja riječi predlagaču za uvodno izlaganje tačke dnevnog reda, Narodna skupština se izjasnila o zahtjevu predsjednika Republike Srpske da mu se, kao izvjestiocu, odobri vrijeme za uvodno izlaganje u trajanju do 30 minuta i isti je usvojen sa *67 glasova ''za'', nijednim ''protiv'' i nijednim ''uzdržanim''.*

U ime predlagača uvodno izlaganje podnijela je predsjednik Republike Srpske Željka Cvijanović.

Zatim je Kolegijum odobrio obraćanje predsjednicima parlamentarnih političkih stranaka iz Republike Srpske koji su uputili zahtjev za obraćanje u trajanju do 10 minuta, te su se isti obratili sljedećim redoslijedom:

* Milorad Dodik – SNSD,
* Mirko Šarović – SDS,
* Branislav Borenović – PDP,
* Nenad Nešić – DNS,
* Dragan Čavić – NDP,
* Nenad Stevandić – US i
* Petar Đokić – SP.

Potom su, po redoslijedu prijavljivanja, na osnovu člana 133 Poslovnika Narodne skupštine Republike Srpske, pravo da se obrate dobili i šefovi klubova poslanika: Darko Banjac, Spomenka Stevanović, Igor Žunić, Miladin Stanić, Igor Crnadak, Maksim Skoko i Edin Ramić.

Predsjednik je otvorio raspravu.

U raspravi su učestvovali: Radovan Višković, predsjednik Vlade Republike Srpske, Milorad Dodik, član Predsjedništva Bosne i Hercegovine iz Republike Srpske, Željka Cvijanović, predsjednik Republike Srpske, te narodni poslanici: Jelena Trivić, Draško Stanivuković, Sonja Karadžić Jovičević, Nebojša Vukanović, Nedeljko Glamočak, Ljubiša Krunić, Milan Tubin, Tomica Stojanović, Gordana Vidović, Milan Švraka i Perica Bundalo.

Zaključena je rasprava po tački dnevnog reda, te je završnu riječ podnijela predsjednik Republike Srpske Željka Cvijanović.

Nakon završetka rasprave po tački dnevnog reda Desete posebne sjednice prešlo se u ***dan za glasanje****.*

*U* ***danu za glasanje***,17. februara 2020. godine*,* svoje odsustvo najavili su sljedeći narodni poslanici: Milan Radović, Nataša Stevanović, Dragan Galić, Branko Butulija, Krsto Jandrić, Senad Bratić, Duško Ivić i Nedeljko Čubrilović.

**Ad – 1:**  **Informacija u vezi antidejtonskog djelovanja Ustavnog suda BiH – prijedlog predsjednika Republike Srpske**

Pristupilo se izjašnjavanju o zaključku.

Narodna skupština Republike Srpske je usvojila

**Z A K Lj U Č A K**

**o usvajanju Informacije u vezi antidejtonskog djelovanja**

**Ustavnog suda BiH**

1. Narodna skupština Republike Srpske usvaja Informaciju u vezi antidejtonskog djelovanja Ustavnog suda BiH.
2. Ovaj zaključak stupa na snagu narednog dana od dana objavljivanja u „Službenom glasniku Republike Srpske“.

Sa ***72 glasa ''za'', dva ''protiv'' i nijednim ''uzdržanim''***.

Zatim se glasalo o usaglašenim zaključcima svih lidera političkih stranaka iz Republike Srpske.

Narodna skupština Republike Srpske je usvojila

**ZAKLjUČKE**

**vezane za Informaciju u vezi antidejtonskog djelovanja**

**Ustavnog suda BiH**

1. Narodna skupština Republike Srpske potvrđuje privrženost Republike Srpske Opštem okvirnom sporazumu za mir u BiH, a posebno izvornom tekstu Ustava BiH kao aneksa IV.
2. Narodna skupština Republike Srpske obavezuje predstavnike Republike Srpske u instuticijama BiH da predlože u Parlamentarnoj skupštini BiH usvajanje Zakona o prestanku mandata stranih sudija i izboru domaćih sudija u Ustavnom sudu BiH.
3. Narodna skupština Republike Srpske zadužuje Vladu Republike Srpske da nastavi ranije započete pregovore sa Vladom Federacije BiH sa ciljem definisanja granične linije između Republike Srpske i Federacije BiH, a u skladu sa aneksom II Opšteg okvirnog sporazuma za mir u BiH.
4. Narodna skupština Republike Srpske obavezuje predstavnike Republike Srpske u institucijama BiH da obustave donošenje bilo kakvih odluka u organima BiH do usvajanja Zakona o prestanku mandata stranih sudija i izboru domaćih sudija u Ustavnom sudu BiH i njegovog stupanja na snagu i do poništenja sporne odluke Ustavnog suda BiH vezano za poljoprivredno zemljište Republike Srpske.
5. Narodna skupština Republike Srpske naglašava da je Republika Srpska strana potpisnica svih aneksa Opšteg okvirnog sporazuma za mir u BiH, samim tim i aneksa IV koji je Ustav BiH.
6. Narodna skupština Republike Srpske potvrđuje da su visoki predstavnici i Ustavni sud BiH kršili Dejtonski sporazum i Ustav BiH i na taj način izmijenili politički sistem suprotno Opštem okvirnom sporazumu za mir u BiH, a koji je ugovor međunarodnopravnog karaktera.
7. Narodna skupština Republike Srpske obavezuje sve institucije Republike Srpske da ne prihvataju i ne provode bilo kakve buduće antidejtonske i nedemokratske odluke visokog predstavnika i Ustavnog suda BiH.
8. Narodna skupština Republike Srpske traži da predstavnici Republike Srpske u zajedničkim organima BiH obavijeste Narodnu skupštinu o provođenju ovih zaključaka u roku od 60 dana.
9. Ovi zaključci stupaju na snagu narednog dana od dana objavljivanja u „Službenom glasniku Republike Srpske“.

Sa ***70 glasova ''za'', dva ''protiv'' i nijednim ''uzdržanim''***.

Potpredsjednik Željka Stojičić je zaključila Desetu posebnu sjednicu Narodne skupštine Republike Srpske.

Sastavni dio ovog zapisnika je prepis tonskog zapisa Desete posebne sjednice Narodne skupštine Republike Srpske od 134 stranice.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Nebojša Zgonjanin Nedeljko Čubrilović***